Anne Grete Holmsgaard (SF), 2006-04-20:
Da det nu har vist sig, at hr. Morten Messerschmidt er så lille en mand, at han ikke vil æde sine ord i sig, selv om de er løgnagtige, så vil jeg godt citere fra Folketingets forhandlinger 200405, anden samling, torsdag den 2. juni 2005, hvad vores ordfører – det var den dag ikke mig, men hr. Ole Sohn – startede med at sige til Dansk Folkepartis beslutningsforslag, og jeg citerer: »For at der ikke skal være nogen misforståelser, vil jeg starte med at sige, at SF for halvandet år siden besluttede at iværksætte en strategi mod det servicedirektiv, som blev fremsat i sin oprindelige form for halvandet år siden, for vi kan se den fare, der ligger i at gå over til oprindelseslandsprincippet.«
Altså et klart indlæg imod Bolkesteindirektivet.
Der må jeg sige, at det er klart bedre end det gamle direktiv, og jeg synes, at der er grund til at glæde sig over, at de mange kræfter i Danmark, inklusive os selv i al ubeskedenhed, og i resten af Europa, som har kæmpet imod Bolkesteindirektivet, faktisk har fået ændret det direktiv.
Hermed siger jeg ikke, at alt er rosenrødt og godt, men det er klart, at det er blevet ændret væsentligt.
Forslaget, som det ligger nu, er meget nyt og meget anderledes end Bolkesteindirektivet.
Vi fik det den 4. april lige inden påske, vi har det ikke på dansk endnu, vi har ikke set høringssvarene, og der er utrolig mange ting, som det ville være uklogt at stå og udtale sig særlig skråsikkert om i dag.
Arbejdsmarkedsforhold er ikke længere med, og anvendelsesområdet er indskrænket.
Vi havde gerne set, og det har vi arbejdet for hele tiden, at det, der hedder tjenesteydelser af almen økonomisk interesse, helt var blevet undtaget fra direktivet.
Det havde vi gerne set.
Sådan er det ikke blevet.
Men sådan som vi læser direktivteksten, som den ligger nu, så forekommer det rimelig klart, at det er medlemslandene selv, der inden for rammerne af traktaten selvfølgelig definerer, hvilke tjenesteydelser der er af almen økonomisk interesse, og at det er landene selv, der beslutter, hvordan de skal finansieres, hvordan de skal organiseres, og hvilke krav de skal være underlagt.
Det er et fremskridt.
Men jeg vil også sige, at der er en del uklarheder i direktivet, og vi vil selvfølgelig arbejde for at få afdækket de uklarheder, så vi står med et mere klart billede, når vi skal afgive et mandat.
Vi mener, at nogle af de uklarheder, der kan være mest problematiske – eller der, hvor der kan være, hvad kan man sige, djævle at finde i detaljen – er dem, der handler om kontrolmulighederne.
Det er vi glade for.
Det var et af problemerne med det oprindelige direktiv.
Men det, der er uklart for os i øjeblikket, er i hvert tilfælde, om man også har adgang til alle de informationer, man har brug for, når man skal kontrollere.
Det andet spørgsmål, som jeg godt vil fremhæve her, drejer sig om de forbud, der er i artikel 14 og 15, altså de forbud, hvoraf nogle af dem i hvert tilfælde lægger nogle begrænsninger på medlemslandenes egen mulighed for at regulere tjenesteydelser, og hvad det egentlig er, der ligger i de forbud.
Så er vi for det tredje naturligvis stærkt optaget af forbrugerområdet og af at få afklaret, om det rent faktisk er sådan, at alle de forbrugerbeskyttelsesregler, vi har herhjemme, kan opretholdes.
Vi er også meget optaget af, om miljøregler og miljøstandarder også kan opretholdes.
Det er, ikke alene, men især disse områder, vi vil bruge meget af vores krudt på at få afdækket i det videre forhandlingsforløb.
Men jeg vil i hvert tilfælde godt sige her, at vi er glade for, at vi i sin tid ikke kastede os ud i en kamikazestrategi og bare sagde, at vi stemte for Dansk Folkepartis beslutningsforslag, men derimod gik ind i en forhandlingsproces og sagde: Vi ser det som en af vores opgaver at gå ind i og presse regeringen på det her, sådan at man kan få en forhandlingslinje, som bliver en dansk forhandlingslinje, og som klart vender sig mod det direktiv, der var i sin tid.
Vi har så lidt på skift, hr. Ole Sohn og jeg, forklaret siden hen, hvad der er vores holdning til direktivet.